དེ་ཚུར་ཁ་བསློག་ཡོང་དུས་ངོ་བོ་ཉིད་ཀྱིས་གྲུབ་པ་སྟོང་བ་ཡིན་པས།གཞན་ལ་རག་ལས་པ་འཐད་པ་རེད།དེ་འཐད་པ་ཡིན་དུས་རྒྱུ་རྐྱེན་ལ་ལྟོས་པ་འཐད་པ་རེད།རྟེན་འབྱུང་གིས་སྟོང་པ་ལ་ངེས་པ་རྙེད་པ་དང༌།སྟོང་པས་རྟེན་འབྱུང་ལ་ཚུར་ངེས་པ་རྙེད་པ་ཞིག་ཡོང་བའི་གོ་བ་ཞིག་སླེབས་ཀྱི་རེད།གང་ལྟར་མིང་བརྡས་བཞག་ཙམ་དང༌།ཐ་སྙད་ཀྱིས་བཏགས་ཙམ་གྱི་ཆོས་ཤིག་ཡོད་པ་རེད་མ་གཏོགས་དོན་གྱི་ངོས་ནས་གྲུབ་པ་ཞིག་ཡོད་མ་རེད།རྒྱུ་མཚན་དེ་འདྲ་ཡིན་དུས་བཅོམ་ལྡན་འདས་ཀྱིས་ཆོས་ཐམས་ཅད་བརྟེན་ནས་འབྱུང་བར་གསུངས་པ་རེད།བརྟེན་ནས་འབྱུང་བ་ཡིན་པས་ངོ་བོ་ཉིད་ཀྱིས་གྲུབ་པ་སྟོང་བ་དེ་ལ་སྟོང་པ་ཉིད་ཅེས་པ་བཅོམ་ལྡན་འདས་ཀྱིས་གསུངས་འདུག